b'\n_START_ARTICLE_\nFranc Sivec\n_START_SECTION_\n\xc5\xbdivljenje in delo\n_START_PARAGRAPH_\nLeta 1911 je v Gorici kon\xc4\x8dal u\xc4\x8ditelji\xc5\xa1\xc4\x8de. Po kon\xc4\x8danem u\xc4\x8ditelji\xc5\xa1\xc4\x8du je pou\xc4\x8deval v \xc4\x8cadrgu (1911-1915), Cerknem (1915-1916) v zaselku Perbla nad Zadlazom (1916-1921) v Kredu (1921-1925) in Lepeni (1925-1926). 1. februarja 1926 je bil preme\xc5\xa1\xc4\x8den v \xc4\x8cezso\xc4\x8do kjer je u\xc4\x8dil do za\xc4\x8detka septembra 1939, ko je bil kazensko preme\xc5\xa1\xc4\x8den v Piombio v pokrajini Toskana._NEWLINE_Sivec je bil izredno napreden in narodno zaveden u\xc4\x8ditelj. V \xc4\x8cadrgu, Kredu in \xc4\x8cezso\xc4\x8di je kljub fa\xc5\xa1isti\xc4\x8dni prepovedi delovanja slovenskih prosvetnih dru\xc5\xa1tev skrivaj vodil pevske zbore, dramske kro\xc5\xbeke in organiziral igranje manj\xc5\xa1ih gledali\xc5\xa1kih del. Na pobudo Antona Rutarja se je leta 1927 vklju\xc4\x8dil v organizacijo TIGR, v \xc4\x8cezso\xc4\x8di organiziral dve tajni celici ter vpeljal mladino v ilegalno delo. Prepovedano literaturo je prejemal od Andreja Manfrede in Mirka Ma\xc5\xa1ere iz Kobarida ter Antona Rutarja iz Tolmina. Odnose s fa\xc5\xa1isti\xc4\x8dnimi oblastmi si je zelo poslab\xc5\xa1al, ker je klub pritiskom zavrnil v\xc4\x8dlanitev v ANFI (Associazione nazionale insegnanti fascisti - Dr\xc5\xbeavno zdru\xc5\xbeenje fa\xc5\xa1isti\xc4\x8dnih u\xc4\x8diteljev). Bil je dele\xc5\xbeen vedno novih pritiskov, da bi dobila dokaz za aretacijo mu je policija v stanovanje ve\xc4\x8dkrat podtaknila oro\xc5\xbeje. Zaradi na\xc4\x8delne dr\xc5\xbee je bil v za\xc4\x8detku septembra 1930 kazensko preme\xc5\xa1\xc4\x8den v Toskano._NEWLINE_Med bivanjem v \xc4\x8cezso\xc4\x8di se je v letih 1928\xe2\x88\x921930 sestajal v Gorici z Zorkom Jelin\xc4\x8di\xc4\x8dem, se spomladi 1929 udele\xc5\xbeil na Vrhovljah pri Ko\xc5\xbebani mno\xc5\xbei\xc4\x8dnega no\xc4\x8dnega zborovanja TIGR-a. Z U\xc4\x8diteljem in knji\xc5\xbeevnikom Cirilom Drekonjo je poleti 1928 na Kolovratu organiziral tridnevni tajni te\xc4\x8daj u\xc4\x8diteljev. Franc Sivec je s svojo vzgojo in zgledom vplival, da sta bili v So\xc5\xa1ki dolini med najbolj aktivni celici TIGR-a v \xc4\x8cadrgu in \xc4\x8cezso\xc4\x8di. Tu so delovali Ferdo Kravanja, Ivan Ivan\xc4\x8di\xc4\x8d, Franc Kavs, Leopold \xc4\x8copi in drugi._NEWLINE_Ker mu je pretila aretacija je med bolni\xc5\xa1kim dopustom, katerega je pre\xc5\xbeivljal v \xc4\x8cezso\xc4\x8di 30. septembra 1930 pobegnil v Jugoslavijo. Po njegovem pobegu je Ferdo Kravanja v spomin na bazovi\xc5\xa1ke \xc5\xbertve za\xc5\xbegal \xc5\xa1olo v \xc4\x8cezso\xc4\x8di, po\xc5\xbeig pa so fa\xc5\xa1istom naklonjeni \xc4\x8dasopisi pripisali Francu Sivcu. Po prihodu v Jugoslavijo je pou\xc4\x8deval na osnovni \xc5\xa1oli v Zagradcu pri Ivan\xc4\x8dni Gorici (1931-1936), nato pa je bil referent za \xc5\xa1olstvo na banovinski \xc5\xa1olski upravi v Ljubljani, to delo je opravljal tudi po osvoboditvi do leta 1947, ko se je upokojil.'